62020CJ0352_RES
Vec C‑352/20
HOLD Alapkezelő Befektetési Alapkezelő Zrt.
proti
Magyar Nemzeti Bank
(návrh na začatie prejudiciálneho konania, ktorý podal Kúria)
Rozsudok Súdneho dvora (prvá komora) z 1. augusta 2022
„Návrh na začatie prejudiciálneho konania – Aproximácia právnych predpisov – Smernica 2009/65/ES – Podniky kolektívneho investovania do prevoditeľných cenných papierov (PKIPCP) – Smernica 2011/61/EÚ – Alternatívne investičné fondy – Politiky a postupy odmeňovania vrcholových manažérov správcovskej spoločnosti PKIPCP alebo správcu alternatívneho investičného fondu – Dividendy vyplácané určitým členom vrcholového manažmentu – Pojem ‚odmena‘ – Článok 17 ods. 1 Charty základných práv Európskej únie – Vlastnícke právo“
Sloboda usadiť sa – Spoločnosti – Podniky kolektívneho investovania do prevoditeľných cenných papierov (PKIPCP) – Alternatívne investičné fondy (AIF) – Politiky a postupy odmeňovania správcovskej spoločnosti PKIPCP alebo správcu AIF – Vecná pôsobnosť – Dividendy vyplácané určitým členom vrcholového manažmentu správcovskej spoločnosti PKIPCP alebo správcu AIF – Zahrnutie – Podmienky
[Smernica Európskeho parlamentu a Rady 2009/65, článok 14, článok 14a ods. 1 a 2, článok 14b ods. 1 písm. r) a článok 14b ods. 3, smernica Európskeho parlamentu a Rady 2011/61, článok 13 ods. 1, príloha II bod 1 písm. r) a príloha II bod 2, a smernica Európskeho parlamentu a Rady 2014/91, odôvodnenie 7]
(pozri body 43 – 52, 54, 59 – 67, 83 a výrok)
Základné práva – Charta základných práv Európskej únie – Vlastnícke právo – Úprava užívania majetku – Podniky kolektívneho investovania do prevoditeľných cenných papierov (PKIPCP) – Alternatívne investičné fondy (AIF) – Dividendy vyplácané určitým členom vrcholového manažmentu správcovskej spoločnosti PKIPCP alebo správcu AIF – Uplatnenie zásad, ktorými sa riadia politiky a postupy odmeňovania – Obmedzenia výkonu práv akcionárov – Prípustnosť
(Charta základných práv Európskej únie, článok 17 ods. 1 a článok 52 ods. 1; smernice Európskeho parlamentu a Rady 2009/65 a 2011/61)
(pozri body 72 – 82)
Zhrnutie
Požiadavky vyplývajúce z práva Únie upravujúceho politiku odmeňovania investičných správcov sa môžu uplatňovať na vyplácanie dividend týmito správcami určitým svojim zamestnancom, ktorí sú akcionármi a ktorí patria do osobnej pôsobnosti uvedenej politiky.
Je to tak v prípade, ak spôsob vyplácania týchto dividend môže motivovať týchto zamestnancov k prijímaniu rizík poškodzujúcich záujmy spravovaných podnikov a fondov, ako aj záujmy ich investorov, a tým uľahčiť obchádzanie požiadaviek vyplývajúcich z ustanovení týkajúcich sa politík a postupov odmeňovania.
V roku 2019 Magyar Nemzeti Bank (Maďarská národná banka) uložila pokutu spoločnosti HOLD Alapkezelő Befektetési Alapkezelő Zrt. (ďalej len „HOLD“), ktorej obvyklým podnikaním je správa podnikov kolektívneho investovania do prevoditeľných cenných papierov (PKIPCP) a alternatívnych investičných fondov (AIF). Postup vytýkaný tejto spoločnosti súvisí s vyplácaním dividend určitým jej zamestnancom, ktorí priamo alebo prostredníctvom nimi ovládaných spoločností vlastnia akcie vydané touto spoločnosťou. Ide predovšetkým o zamestnancov, ktorí vykonávajú funkcie generálneho riaditeľa, riaditeľa pre investície a správcu portfólií.
Podľa Maďarskej národnej banky dividendy vyplácané zamestnancom, ktorí sú akcionármi, mohli viesť k záujmu týchto osôb na tom, aby HOLD dosahovala krátkodobé zisky, a nabádať ich tak k tomu, aby podstupovali riziká, ktoré sú nezlučiteľné s rizikovým profilom investičných fondov spravovaných touto spoločnosťou, ako aj s jej predpismi upravujúcimi riadenie a so záujmami akcionárov fondov. Pravidlá vyplácania týchto dividend teda obchádzajú pravidlá upravujúce politiky odmeňovania v odvetví finančných služieb.
Žaloba podaná spoločnosťou HOLD proti rozhodnutiu, ktoré v tejto súvislosti prijala Maďarská národná banka, viedla k predloženiu veci na Kúria (Najvyšší súd, Maďarsko). Tento súd sa pýta Súdneho dvora na uplatniteľnosť požiadaviek smerníc 2009/65 (
1
) a 2011/61 (
2
) týkajúcich sa politík a postupov odmeňovania investičných správcov, ako sú prebraté do maďarského práva, na dividendy vyplácané v prejednávanej veci.
Súdny dvor, ktorému bol predložený návrh na začatie prejudiciálneho konania, spresnil vecnú pôsobnosť týchto požiadaviek. Rozhodol, že na vyplácanie dividend určitým zamestnancom sa môžu vzťahovať ustanovenia smerníc 2009/65 a 2011/61 týkajúce sa politík a postupov odmeňovania, (
3
) aj keď sa dividendy nevyplácajú ako protiplnenie za služby poskytované týmito zamestnancami, ale vyplývajú z vlastníckeho práva týchto zamestnancov ako akcionárov. Podľa Súdneho dvora sa tieto ustanovenia uplatňujú na takéto dividendy v prípade, ak politika ich vyplácania môže motivovať dotknutých zamestnancov k prijímaniu rizík poškodzujúcich záujmy PKIPCP alebo AIF, ktoré spravuje ich spoločnosť, ako aj záujmy ich investorov, a tým uľahčiť obchádzanie požiadaviek vyplývajúcich z týchto ustanovení.
Posúdenie Súdnym dvorom
V prvom rade Súdny dvor podal výklad smerníc 2009/65 a 2011/61 na účely stanovenia vecnej pôsobnosti politík a postupov odmeňovania vymedzených týmito smernicami. Tieto politiky sa uplatňujú na všetky platby alebo všetky iné požitky vyplácané ako protiplnenie za odborné služby poskytované zamestnancami správcovských spoločností PKIPCP alebo správcov AIF, ktorí patria do osobnej pôsobnosti uvedených politík a postupov.
Pokiaľ ide o dividendy z akcií správcovskej spoločnosti PKIPCP alebo správcu FIA, tie sa bezpochyby nevyplácajú z titulu takéhoto protiplnenia, ale na základe vlastníckeho práva k akciám spoločnosti. V súlade so smernicami 2009/65 a 2011/61 je však potrebné zabrániť tomu, aby sa pohyblivá zložka odmeňovania vyplácala prostredníctvom nástrojov alebo metód, ktoré napomáhajú vyhýbaniu sa plnenia požiadaviek týchto smerníc upravujúcich politiky a postupy odmeňovania.
Ak politika vyplácania dividend podnecuje k prijímaniu rizík, ktoré nie sú v súlade s rizikovými profilmi, štatútom alebo zakladajúcimi dokumentmi PKIPCP alebo AIF, ktoré táto spoločnosť alebo tento správca spravujú, resp. rizík, ktoré poškodzujú záujmy týchto PKIPCP alebo AIF, a osôb, ktoré do nich investovali, a tým uľahčuje obchádzanie požiadaviek vyplývajúcich z ustanovení smerníc 2009/65 a 2011/61 týkajúcich sa politík a postupov odmeňovania, toto vyplácanie musí podliehať zásadám, ktorými sa riadia tieto politiky a postupy odmeňovania. Vnútroštátny súd musí v tomto rámci predovšetkým overiť, či medzi ziskami dosiahnutými PKIPCP a FIA, ziskami dosiahnutými dotknutou spoločnosťou a sumami vyplácanými ako dividendy existuje taká súvislosť, aby zamestnanci mali záujem na tom, aby PKIPCP a AIF dosahovali v krátkodobom horizonte čo najvyššie možné zisky. Bolo by to tak najmä v prípade, keď by PKIPCP alebo AIF vyplácal dotknutej spoločnosti províziu za výsledok od okamihu prekročenia cieľového výnosu počas daného referenčného obdobia a táto spoločnosť by prerozdeľovala túto províziu, v celom rozsahu alebo čiastočne, vo forme dividend dotknutým zamestnancom alebo nimi ovládaným spoločnostiam bez ohľadu na výsledky, ktoré PKIPCP alebo AIF dosiahne po tomto období, a osobitne bez ohľadu na straty vzniknuté PKIPCP alebo AIF. Ďalšími skutočnosťami, ktoré treba overiť, sú najmä veľkosť a typ podielov vo vlastníctve dotknutých zamestnancov, hlasovacie práva spojené s týmito podielmi, politika a rozhodovací postup rozdeľovania zisku spoločnosti, ako aj prípadne zanedbateľná povaha, vzhľadom na poskytované odborné služby, sumy fixnej odmeny vyplácanej zamestnancom.
V druhom rade Súdny dvor spresnil, že takto podaný výklad smerníc je v súlade s článkom 17 ods. 1 Charty základných práv Európskej únie (ďalej len „Charta“), ktorý zakotvuje vlastnícke právo a uplatňuje sa na vlastníctvo akcií a právo na výplatu dividend, aké sú predmetom konania vo veci samej.
Súdny dvor konštatoval, že výklad smerníc 2009/65 a 2011/61 nemá za následok spochybnenie vlastníckeho práva dotknutých zamestnancov k akciám spoločnosti, pre ktorú pracujú, a teda nepredstavuje zbavenie majetku v zmysle článku 17 ods. 1 druhej vety Charty. Faktom zostáva, že uplatnenie, súvzťažne s týmto výkladom, zásad, ktorými sa riadia politiky a postupy odmeňovania, na dividendy z akcií predstavuje úpravu užívania majetku v zmysle článku 17 ods. 1 tretej vety Charty. Táto úprava môže zasiahnuť do výkonu tohto vlastníckeho práva a predovšetkým do možnosti zamestnancov, ktorí sú akcionármi, mať prospech z tohto majetku.
Z toho vyplývajúce obmedzenia práv akcionárov však spĺňajú podmienky požadované Chartou. Sú totiž ustanovené zákonom, konkrétne smernicami 2009/65 a 2011/61 a vnútroštátnymi právnymi predpismi, ktorými sa tieto smernice preberajú, nezasahujú do samotnej podstaty vlastníckeho práva, zodpovedajú cieľom všeobecného záujmu uznaným Úniou, teda ochrane investorov a stabilite finančného systému, vzhľadom na ktoré sa javia ako primerané.
(
1
)	Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 2009, s. 32), zmenená smernicou Európskeho parlamentu a Rady 2014/91/EÚ z 23. júla 2014 (Ú. v. EÚ L 257, 2014, s. 186).
(
2
)	Smernica Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010 (Ú. v. EÚ L 174, 2011, s. 1).
(
3
)	Konkrétne články 14 až 14b smernice 2009/65 a článok 13 ods. 1 a body 1 a 2 prílohy II smernice 2011/61.